Željko Lučić
Željko Lučić er en serbisk baryton. Željko Lučić er uddannet som sanger i Beograd og i Novi Sad, hvor han i 1993 debuterede på Nationalteatret i rollen som Silvio i Ruggiero Leoncavallos opera Bajadser. I tiden derefter sang han bl.a. Belcore i Gaetano Donizettis Elskovsdrikken, Germont i Giuseppe Verdis opera La Traviata og titelrollen i Peter Tjajkovskijs Eugen Onegin.
Efter at have vundet flere internationale sangkonkurrencer blev Željko Lučić i 1998 fast knyttet til Oper Frankfurt, hvor han i de følgende ti år sang et bredt repertoire, men især gjorde sig bemærket i Verdi-roller. I 2007 brød han igennem internationalt i titelrollen i Macbeth på Metropolitan Opera, hvor han siden har optrådt adskillige gange, ligesom han hyppigt gæsteoptræder på La Scala, Wiener Staatsoper og Covent Garden.
Željko Lučić er en stor beundrer af Verdi og har i tidens løb sunget partier i 18 af hans operaer. Lučićs sceneoptræden spænder fra det højdramatiske til det følsomme, ligesom hans stemme både har prægnans og blødhed, hvilket har gjort ham til en af tidens mest efterspurgte Verdi-barytoner. Han har indspillet følgende Verdi-operaer på dvd: La Traviata (2003), Macbeth (2008) og Rigoletto (2010) og (2013).